Lewenslank vir Gerhard Jansen van VuurenGerhard Jansen van Vuuren in die hooggeregshof in Johannesburg (Foto: Anja van der Merwe, Maroela Media) Gerhard Jansen van Vuuren is Vrydag in die hooggeregshof in Johannesburg tot lewenslange tronkstraf gevonnis op die aanklag dat hy sy gewese meisie, Andrea Venter (25), met voorbedagte rade vermoor het. Hy het ŉ waarskuwing gekry vir die aanrandingsklag van Thulani Ndlovu, ŉ veiligsbeampte wat die oggend van die moord by die kompleks aan diens was. Jansen van Vuuren is ook onbevoeg verklaar om ŉ vuurwapen te besit. Met die aanvang van die vonnisverrigtinge het ŉ gevoel van spanning in die hof geheers. Familielede het in afwagting gesit en wag vir die regter se uitspraak. Volgens regter Ian Cox kon die verdediging geen dwingende of wesenlike omstandighede bewys om van die minimum vonnis vir moord met voorbedagte rade af te wyk nie. Hy het ook daarop gedui dat Venter se moord die uitkoms van geslagsgebaseerde geweld is. Gerhard Jansen van Vuuren se regsverteenwoordig, Francois Joubert, konsulteer met hom voor die hofsaak (Foto: Anja van der Merwe, Maroela Media) “In sake van geslagsgebaseerde geweld is ŉ swaar vonnis gepas,” het Cox gesê. Andrea is op 2 Mei 2011 by die Sibaya Sands-sekerheidskompleks in Randburg deur Jansen van Vuuren vermoor. Jansen van Vuuren het haar 16 keer met ŉ mes gesteek en daarna haar keel oopgesny. Hy het daarna sy eie keel oopgesny. Cox het daarop gedui dat Andrea se dood grusaam was en dat die mate van geweld wat Jansen van Vuuren gebruik het om Andrea aan te rand en te vermoor, onaanvaarbaar is. “Die geweld is gepleeg teen ŉ weerlose persoon in die gemeenskap.” Cox sê Jansen van Vuuren het ook nie werklik berou vir sy dade getoon nie. Andrea se pa, Dries Venter (Foto: Anja van der Merwe, Maroela Media) “Hy het oorgenoeg tyd gehad sedert hy in Mei 2013 na Brasilië gevlug het, om berou te toon. Niks het hom gekeer om in daardie tyd met Andrea se familie kontak te maak en om verskoning te vra nie.” Volgens Cox het Jansen van Vuuren ook gevlug met die doel om sy hofsaak vry te spring. Cox het ook die verdediging se argument dat die moord op die ingewing van die oomblik gepleeg is, verwerp. “Die skuldige het geweet wat hy gedoen het.” Cox aanvaar ook nie die verdediging se argument dat Jansen van Vuuren se gebruik van steroïede sy aggressie vererger het, ter versagting van sy vonnis nie. “Toe hy die oorledene in 2010 aangerand het, het hy nie steroïede gebruik nie. Hy het tóé al aggressiewe gedrag getoon.” Andrea Venter (Foto: Investigative Psychology Unit, Facebook) Jansen van Vuuren het voor die hofsaak aan Maroela Media gesê die hele situasie voel vir hom onwerklik. Hy wou ná die vonnisverrigtinge egter nie kommentaar lewer nie. Dries en Kobus Venter, Andrea se pa en broer, het ná die hofsaak in trane vertel dat hulle dankbaar is dat die hofsaak verby is. “Nou kan die genesing begin. Elke keer krap hulle die wonde oop,” vertel Dries. “Ons het gewen vir Andrea se onthalwe. Ek is dankbaar dat die Hemelse Vader my so ver gebring het dat ons afsluiting kan kry.” Jansen van Vuuren se regspan het aangedui dat hulle teen die skuldigbevinding en vonnis wil appelleer.